過棠山徐墳欲招通甫不果晚憩景德觀以歸寄通甫
作者：方一夔
朝代：宋

paragraphs: 送春過棠峯，假步自登眺。
行田走詰屈，攀磴上䆗窱。
岡巒聳四圍，崖壁儼雙峭。
野芳躑躅紅，林宿離黄叫。
感彼松下人，脆甚風中燎。
精靈散埃氛，骨肉蔽窾竅。
晝眠嘷狐狌，夜照飛熠燿。
朗悟豁餘悲，清響發長嘯。
思君客沃洲，對面隔蓬嶠。
扣門乏因緣，更僕煩請召。
流落俱異鄉，節奏本同調。
風高鷁退飛，月落牛反噍。
夷猶憇仙宮，酬答領道要。
幽尋屋種梅，雜坐逕披藋。
棋枰夜半局，丹竈晝殘燒。
心期迥獨詣，世誘浩難掉。
詩興逼行雲，樹色留晚照。
拾翠記前遊，舉白倒餘釂。
桐尾隠寶匣，龍文掩魚鞘。
何日聯華鑣，葭菼亂漁釣。